Παϊδάκια κοτόπουλου σε μείγμα ντομάτας, κάρι και βασιλικού
Κάνουμε μπάρμπεκιου με παϊδάκια κοτόπουλου σε μείγμα ντομάτας, κάρι και βασιλικού, μια υπέροχη πρόταση για το τραπέζι της Τσικνοπέμπτης και οχι μόνο!
1 κοτόπουλο περίπου 1.200 γρ., κομμένο σε παϊδάκια πάχους περίπου 2 εκ. *, 2 μεγάλες ντομάτες (χωρίς τα σπόρια), τριμμένες στον τρίφτη, τα φύλλα από 1/2 ματσάκι κόλιανδρο, χοντροκομμένα (αν δεν μας αρέσει ή δεν βρούμε, χρησιμοποιούμε βασιλικό ή μαϊντανό), 1 κουτ. σούπας κάρι, σε σκόνη, 1 κουτ. σούπας θυμάρι, κοπανισμένο, 1 κουτ. σούπας ρίγανη, κοπανισμένη, 1 κουτ. σούπας μέλι θυμαρίσιο, 2 κουτ. σούπας ελαιόλαδο, χυμός από 1 λεμόνι, αλάτι, πιπέρι φρεσκοτριμμένο
Για τα παϊδάκια κοτόπουλου σε μείγμα ντομάτας, κάρι και βασιλικού ξεκινάμε με τη μαρινάδα του κοτόπουλου και σε ένα μπολ ανακατεύουμε καλά την τριμμένη ντομάτα με το ελαιόλαδο, το κάρι, τον κολίανδρο, τη ρίγανη, το θυμάρι, το μέλι, το χυμό λεμονιού και το αλατοπίπερο.Βάζουμε τα παϊδάκια του κοτόπουλου σε ένα ταψάκι και τα περιχύνουμε με τη μαρινάδα. Ανακατεύουμε, σκεπάζουμε με μεμβράνη και βάζουμε στο ψυγείο για τουλάχιστον 3 - 4 ώρες, να μαριναριστούν. Βγάζουμε τα παϊδάκια από το ψυγείο 30 - 40 λεπτά πριν από το ψήσιμο, για να μην είναι κρύα όταν θα τα ψήσουμε. Τα στραγγίζουμε και τα λαδώνουμε. Τα ψήνουμε σε μέτρια προς δυνατή φωτιά, με τακτικά γυρίσματα μέχρι να ψηθούν. Τα κομμάτια από το στήθος χρειάζονται-τόσο στα κάρβουνα όσο και στην ψησταριά υγραερίου (18,7 KW)- γύρω στα 12 λεπτά, ενώ τα κομμάτια από το μπούτι γύρω στα 16 - 20 λεπτά, όλα σε μέτρια προς δυνατή φωτιά με τακτικά γυρίσματα.Σερβίρουμε τα παϊδάκια κοτόπουλου ζεστά με φέτες ντομάτας, που ψήνουμε για 1 - 2 λεπτά από κάθε πλευρά, και πατάτες τηγανητές.
Κοτόπουλο,BBQ